
Az úszásoktatásra járó gyermekek szüleinek fogyasztói magatartásának vizsgálata

Kulcsszavak: fogyasztói magatartás;úszásoktatás
A magyarországi úszóegyesületek nonprofit szereplőként vannak jelen a sportpiacon. Elsődleges céljuk nem a profitszerzés, azonban folyamatos működésükhöz elengedhetetlen egy állandó bevételi forrás. Ilyen bevételi forrásnak tekinthető a szülők által fizetett tagdíj. Ahhoz, hogy a tagdíjak folyamatosan biztosítani tudják egy egyesület működését, első lépésként meg kell ismernünk a tagdíjat fizető szülőt, mint fogyasztót. Ennek megismerésére vizsgálatunk három kutatási célt fogalmazott meg. Az 1. kutatási cél, hogy megtudjuk, milyen motívumok húzódnak meg a gyermek úszásoktatásra való beíratásában. A 2. kutatási cél megismerni, hogy a szülők mennyire elégedettek az egyesületek adottságaival és milyen szempontok alapján választanak egyesületet. A 3. kutatási cél pedig a későbbi versenyeztetésre való hajlandóságot és informáltságot mérte fel. A felmérést saját szerkesztés alapján, papír alapú kérdőíves módszerrel végeztük. A felmérésben négy eltérő uszodában működő úszóegyesületben úszó gyermekek szülei vettek részt (n=112). A kérdőív motivációs faktorvizsgálatból, elégedettségi felmérésből és jövőbeni hatásvizsgálatból állt. A motivációs faktorvizsgálat esetében megvizsgáltuk a vízbiztonság, tanult mintázat és egészségügyi motiváció mögött meghúzódó lehetséges motívumokat. Az elégedettségi felméréssel a rendelkezésre álló infrastrukturális, személyi és anyagi tényezőkkel kapcsolatos elégedettséget mértük fel és vizsgáltuk ezen tényezők fontosságát a szülők körében. A jövőbeni hatásvizsgálat során megvizsgáltuk mennyire informáltak a szülők a versenysportról, van-e valós igényük a versenyrendszerbe való továbblépésre. A motivációs faktorok közül a vízbiztonság jelent meg, mint elsődleges motivációs tényező, mely a gyermek vízparton eltöltött szabadidejével mutatta a legszorosabb kapcsolatot. Az elégedettségi felmérésben az oktató személye jelent meg, mint legfontosabb, de ugyanakkor fejlesztésre szoruló terület. A versenyzésre vonatkozó kérdésekre adott válaszokból kiderült, hogy a szülők többsége a felmérés időpontjában még nem gondolkozott el azon, hogy gyermekét később versenyzői csoportba küldje. Ugyanakkor a versenyzési szándékkal rendelkező szülők körében magasabb informáltságot mértünk fel. A felmérés során további lehetséges kapcsolatokat tártunk fel mely a szülők anyagi helyeztére, iskolázottságára és úszástudására vonatkozott. Ezek mélyebb megismerése a későbbiekben további kutatási kérdések megválaszolására ad lehetőséget.



